Premier en VF Plus gesels dán oor plaasmoordeDavid Makhura, premier van Gauteng Foto: GCIS Die ooreenkoms wat Dinsdag bereik is tussen David Makhura, die premier van Gauteng, en die VF Plus se Philip van Staden om ŉ gesprek te voer oor plaasmoorde, moorde en protesaksies in dié provinsie, het nou amptelik ŉ datum bereik. Makhura en Van Staden het Donderdag ooreengekom om op 16 November 2017 daaroor te gesels. “Die afspraak is laat Donderdagaand finaal deur Makhura se kantoor bevestig,” het Van Staden gesê. Hierdie ontmoeting spruit uit ŉ lidverklaring wat Van Staden Dinsdag in die provinsiale wetgewer gemaak het oor die Swart Maandag-optogte teen plaasmoorde. Van Staden het in sy verklaring gesê dat nog meer betogings teen plaasmoorde en moorde gaan plaasvind om nog meer druk op die regering te plaas. Van Staden het ook aangevoer dat te midde van die huidige misdaadkrisis, die regering nie die probleem sal aanspreek nie, omdat die regering self die probleem is. “Makhura het versoek om ŉ gesprek te voer oor die kwessies en daar is ooreengekom dat dit op ŉ dringende basis sal plaasvind,” het Van Staden gesê. “Die VF Plus is altyd oop vir gesprek om oplossings vir ŉ bepaalde probleem of probleme te probeer kry. Die premier se uitnodiging om ŉ gesprek oor die kwessies te voer, is vir nou ŉ stap in die regte rigting. Ek hoop dat hierdie gesprek die begin sal wees van ŉ proses om die moorde in die provinsie en uiteindelik in die res van die land hok te slaan.” Die VF Plus sal die agenda vir die gesprek saamstel. Van Staden het ook genoem dat dié nie die eerste en laaste gesprek sal wees nie en dat daar gepoog sal word om nog datums te bevestig.